VALSTYBINĖS MOKESČIŲ INSPEKCIJOS
PRIE LIETUVOS RESPUBLIKOS FINANSŲ MINISTERIJOS
VIRŠININKAS

ĮSAKYMAS

Dėl Elektroninio kvito naudojimo taisyklių patvirtinimo

2024 m. kovo 29 d. Nr. VA-33

Vilnius

Vadovaudamasi Tvarių viešųjų finansų plėtros programos pažangos priemonės Nr. 04-001-08-05-02 „Didinti (gerinti) mokestinių prievolių vykdymą“ aprašo, patvirtinto Lietuvos Respublikos finansų ministro 2022 m. liepos 25 d. įsakymu Nr. 1K-268 „Dėl Tvarių viešųjų finansų plėtros programos pažangos priemonės „Didinti (gerinti) mokestinių prievolių vykdymą“, 4 priedu bei Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 21 punktu ir 22.9 papunkčiu:

1.	Tvirtinu Elektroninio kvito naudojimo taisykles (pridedama).

2. Nurodau Valstybinės mokesčių inspekcijos prie Lietuvos Respublikos finansų ministerijos projekto „Plėtoti elektroninių dokumentų ekosistemą“ dalies – paprojekčio „Sprendimo, leidžiančio praktiškai naudoti e. kvitus, sukūrimas“ įgyvendinimo darbo grupei parengti elektroninio kvito duomenų rinkmenos xml struktūros aprašą (xsd) ir ne vėliau kaip iki 2024 m. gruodžio 31 d. paskelbti Valstybinės mokesčių inspekcijos interneto svetainėje.

3.	Nustatau, kad šis įsakymas įsigalioja 2024 m. liepos 1 d.

Viršininko pavaduotoja,

atliekanti viršininko funkcijas	Eglė Ramanauskienė

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko

2024 m. kovo 29 d. įsakymu Nr. VA-33

ELEKTRONINIO KVITO NAUDOJIMO TAISYKLĖS

I SKYRIUS

BENDROSIOS NUOSTATOS

1. Elektroninio kvito naudojimo taisyklės (toliau – Taisyklės) nustato elektroninio kvito sąvoką, pateikimo ir naudojimo reikalavimus ir kitus su elektroninio kvito naudojimu susijusius aspektus.

2. Šios Taisyklės parengtos, vadovaujantis Lietuvos Respublikos finansinės apskaitos įstatymu (toliau – FAĮ), Lietuvos Respublikos pridėtinės vertės mokesčio įstatymu (toliau – PVM įstatymas), Mokesčiams apskaičiuoti naudojamų apskaitos dokumentų išrašymo ir pripažinimo taisyklėmis, patvirtintomis Lietuvos Respublikos Vyriausybės 2002 m. gegužės 29 d. nutarimu Nr. 780 „Dėl Mokesčiams apskaičiuoti naudojamų apskaitos dokumentų išrašymo ir pripažinimo taisyklių patvirtinimo“ (toliau – Mokesčiams apskaičiuoti naudojamų dokumentų taisyklės), Atsiskaitymų už prekes ir paslaugas duomenų fiksavimo tvarkos aprašu, patvirtintu Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Atsiskaitymų už prekes ir paslaugas duomenų fiksavimo tvarkos aprašo patvirtinimo“ (toliau – Aprašas), ir kitais teisės aktais, reguliuojančiais apskaitos dokumentų tvarkymą.

3. Taisyklių turi laikytis ūkio subjektai, norintys ir (ar) turintys galimybę sugeneruoti elektroninį kvitą tiek kasos aparatu, tiek kita atitinkama technine ir (arba) programine įranga.

4. Taisyklėse vartojamos sąvokos:

4.1. Elektroninis kvitas (toliau – e. kvitas) – tai nustatyto turinio kasos aparatu, technine ir (arba) programine įranga suformuotas ir elektroniniu būdu pateiktas, ir elektroniniu būdu pirkėjo gautas prekių (paslaugų) pardavimo ir (ar) pirkimo operacijų duomenų rinkinys, patvirtinantis prekių (paslaugų) pardavimo ir (ar) pirkimo ūkinės operacijos įvykdymo bei sumokėjimo faktą (pvz., išankstinių (avansinių) įmokų ar nario mokesčio, įnašų ir pan.). Tokio elektroninio kvito perdavimas elektroniniu būdu ir elektroninio kvito formatas turi sudaryti galimybę jo duomenis automatiškai apdoroti informacinių technologijų programine įranga.

4.2. Pirkėjas – juridinis arba fizinis asmuo, prekes (paslaugas) perkantis ir prekių (paslaugų) pirkimo vietoje už jas atsiskaitantis, sumokantis tam tikrus mokesčius, įmokas, avansus.

4.3. Pardavėjas – juridinis arba fizinis asmuo, prekes (paslaugas) parduodantis ir prekių (paslaugų) pardavimo vietoje už jas gaunantis pinigų, išduodantis grąžą, priimantis įmokas, mokesčius, avansą ir atliekantis kitus atsiskaitymo veiksmus.

4.4. Atpažintas pirkėjas – pirkėjas, pateikęs pardavėjui atpažinimo duomenis, pagal kuriuos pardavėjas informacinėmis technologijomis galėtų atpažinti ir susieti elektroninį kvitą su pirkėju. Tai gali būti šalių (pirkėjo ir pardavėjo) susitarimu naudojamas skaitmenų ir (ar) raidžių derinys, elektroninio pašto adresas, telefono numeris, pirkėją atpažįstanti lojalumo programa arba kita pirkėjo elektroninės atpažinties priemonė, skirta elektroniniam kvitui elektroniniu būdu pirkėjui pateikti. Elektroninis kvitas gali būti išduotas tik atpažintam pirkėjui.

4.5. Identifikuotas pirkėjas – atpažintas pirkėjas, pateikęs pardavėjui duomenis, pagal kuriuos pardavėjas gali identifikuoti tokį pirkėją. Tai individualios veiklos vykdymo pažymos numeris, verslo liudijimo numeris ar kitas pirkėją identifikuojantis duomuo (pvz., pridėtinės vertės mokesčio mokėtojo kodas, mokesčio mokėtojo kodas).

4.6. Neidentifikuotas pirkėjas – atpažintas pirkėjas, nepateikęs pardavėjui duomenų, pagal kuriuos pardavėjas galėtų identifikuoti konkretų asmenį, bet pateikęs informacijos, pagal kurią pardavėjas informacinėmis technologijomis galėtų atpažinti ir susieti elektroninį kvitą su pirkėju.

4.7. Elektroninio kvito pateikimas elektroniniu būdu – tai:

4.7.1. prieigos prie elektroninio kvito duomenų, kurie tvarkomi informacinėse sistemose (pvz., lojalumo programa, verslo apskaitos sistemos, interneto portalas), pirkėjui suteikimas;

4.7.2. elektroninio kvito duomenų perdavimas, naudojant informacinių technologijų programines priemones, kuriomis pirkėjui suteikiama galimybė peržiūrėti ir tvarkyti nuo duomenų pakeitimo apsaugotus elektroninio kvito duomenis (pvz., elektroninis paštas, žiniatinklio paslaugos arba kito pobūdžio elektroninio formato pranešimai).

4.8. Kitos sąvokos atitinka PVM įstatyme, FAĮ bei kituose teisės aktuose, susijusiuose su apskaitos dokumentų naudojimu, apibrėžtas sąvokas.

II SKYRIUS

BENDRIEJI E. KVITO PATEIKIMO IR NAUDOJIMO REIKALAVIMAI

5. E. kvitas gali būti pateikiamas, pirkėjams atsiskaitant tiek grynaisiais, tiek negrynaisiais pinigais. E. kvitas gali būti formuojamas ir pirkėjui perduodamas kasos aparatu, kai yra naudojamas kasos aparatas arba kita pardavėjo naudojama verslo valdymo sistema (angl. ERP – Enterprise Resource Planning), kai Apraše nustatytais atvejais nereikalaujama naudoti kasos aparatų.

6. Kasos aparatu suformuotame e. kvite privalo būti visi kasos aparato kvitui privalomi rekvizitai, nurodyti Apraše, bei turi būti taikomi reikalavimai, nustatyti Kasos aparatų techninių reikalavimų apraše, patvirtintame Valstybinės mokesčių inspekcijos prie Lietuvos Respublikos finansų ministerijos viršininko 2022 m. balandžio 27 d. įsakymu Nr. VA-40 „Dėl Kasos aparatų techninių reikalavimų aprašo patvirtinimo“.

7. Kita technine ir (arba) programine įranga (ne kasos aparatu) išduotame e. kvite turi būti nurodyti tokie privalomi rekvizitai:

7.1. e. kvito parengimo data ir laikas;

7.2. e. kvito numeris arba serija ir numeris, kurie sudaromi nuosekliai didėjančia seka;

7.3. ūkio subjekto, parengusio e. kvitą, pavadinimas, kodas arba vardas, pavardė (jeigu jis – fizinis asmuo), pridėtinės vertės mokesčio (toliau – PVM) mokėtojo kodas, o jeigu jo neturi – kodas ar asmens pasirinkimu: arba mokesčio mokėtojo kodas, arba individualios veiklos vykdymo pažymos numeris, arba verslo liudijimo numeris;

7.4. prekių (paslaugų) pavadinimas, kiekis, matavimo vienetas, vieneto kaina;

7.5. sumokėta (išmokėta) suma su centais, grąža su centais, nurodoma skaitmenimis.

8. E. kvite, be Taisyklių 6–7 punktuose nurodytos privalomos informacijos, gali būti nurodoma ir kita papildoma informacija.

9. Tuo atveju, kai e. kvitas yra laikomas Taisyklių 10.1–10.7 papunkčiuose nurodytu dokumentu, be Taisyklių 6 arba 7 punkte pateiktos informacijos, papildomai turi būti įrašoma pasirinktam dokumentui privaloma informacija. Pavyzdžiui, jeigu e. kvitas, laikomas PVM sąskaita faktūra, yra įformintas kasos aparatu, tai tuo pačiu jis bus laikomas ir apmokėjimo už prekes (paslaugas) patvirtinimu.

10. E. kvitas gali būti pateikiamas identifikuotam ir neidentifikuotam pirkėjui ir būti laikomas elektroniniu:

10.1. pinigų priėmimo kvitu, kuriame nurodyta visa privaloma pinigų priėmimo kvito informacija, nustatyta Pinigų priėmimo ir pinigų išmokėjimo kvitų naudojimo, išrašymo ir apskaitos taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2019 m. gegužės 10 įsakymu Nr. VA-39 „Dėl Pinigų priėmimo ir pinigų išmokėjimo kvitų naudojimo, išrašymo ir apskaitos taisyklių ir Bilietų naudojimo ir apskaitos taisyklių patvirtinimo“ (toliau – Pinigų priėmimo ir išmokėjimo taisyklės);

10.2. pinigų išmokėjimo kvitu, kuriame yra visa privaloma pinigų išmokėjimo kvito informacija, nustatyta Pinigų priėmimo ir išmokėjimo taisyklėse;

10.3. finansinės apskaitos dokumentu, kuriuo pagrindžiama grynaisiais pinigais atliekama ūkinė operacija ir kuriame yra nurodyta FAĮ nustatyta informacija;

10.4. PVM sąskaita faktūra, kurioje yra nurodyta PVM įstatyme nustatyta PVM sąskaitai faktūrai privaloma informacija, įskaitant jos kilmės autentiškumą, turinio vientisumą ir įskaitomumą, ir kurios duomenys, vadovaujantis Pridėtinės vertės mokesčio sąskaitų faktūrų registrų duomenų tvarkymo ir pateikimo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2004 m. balandžio 21 d. įsakymu Nr. VA-55 „Dėl Pridėtinės vertės mokesčio sąskaitų faktūrų registrų duomenų tvarkymo ir pateikimo taisyklių patvirtinimo“, nustatyta tvarka, turi būti registruojami gaunamų ir išrašomų PVM sąskaitų faktūrų registruose ir teikiami į Išmaniosios mokesčių administravimo informacinės sistemos (toliau – i. MAS) Elektroninį sąskaitų faktūrų posistemį, per kurį teikiami registrų duomenys, teikiamos elektroninės paslaugos;

10.5. sąskaita faktūra, kurioje yra nurodyta FAĮ privaloma informacija ir papildoma informacija, nustatyta Mokesčiams apskaičiuoti naudojamų dokumentų taisyklėse, o kai sąskaitą faktūrą išrašo gyventojas, vykdantis individualią veiklą pagal pažymą, tam tikrais atvejais turi būti nurodyti ir papildomi sąskaitos faktūros rekvizitai, kurie nustatyti Gyventojų, besiverčiančių individualia veikla (išskyrus gyventojus, įsigijusius verslo liudijimus), buhalterinės apskaitos taisyklėse, patvirtintose Lietuvos Respublikos finansų ministro 2003 m. vasario 17 d. įsakymu Nr. 1K-040 „Dėl Gyventojų, besiverčiančių individualia veikla (išskyrus gyventojus, įsigijusius verslo liudijimus), buhalterinės apskaitos taisyklių patvirtinimo“;

10.6. prekių (paslaugų) pirkimo–pardavimo kvitu, kuriame yra nurodyti visi privalomi duomenys, nustatyti Prekių (paslaugų) pirkimo–pardavimo kvito FR0508 formos pildymo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2002 m. gruodžio 31 d. įsakymu Nr. 379 „Dėl Prekių (paslaugų) pirkimo–pardavimo kvito formos bei šių kvitų pildymo taisyklių patvirtinimo“;

10.7. bilietu, kuriame nurodyta visa privaloma bilieto informacija, nustatyta Bilietų naudojimo ir apskaitos taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2019 m. gegužės 10 įsakymu Nr. VA-39 „Dėl Pinigų priėmimo ir pinigų išmokėjimo kvitų naudojimo, išrašymo ir apskaitos taisyklių ir Bilietų naudojimo ir apskaitos taisyklių patvirtinimo“.

11. E. kvitas pirkėjui suformuojamas nedelsiant, įvykus ūkinei operacijai, ir tik esant abiejų sandorio šalių bet kokios formos išankstiniam susitarimui ir pagal pirkėjo nurodytą šalių susitarimu naudojamą pirkėjo atpažinimo elementą.

12. Suformuotas e. kvitas pirkėjui pateikiamas dviem formatais:

12.1. originaliu struktūrizuotu formatu (pvz., xml, xsd ir kt.);

12.2. pirkėjui perskaitomu formatu (pvz., pdf, xlsx, html ir kt.).

13. Tuo atveju, kai išduotas e. kvitas laikomas PVM sąskaita faktūra ar sąskaita faktūra, nurodyta Taisyklių 10.4–10.5 papunkčiuose, pirkėjui pareikalavus, papildomai PVM sąskaita faktūra ar sąskaita faktūra neteikiama.

14. Pirkėjui informavus pardavėją, kad dėl techninių priežasčių e. kvitas nebuvo gautas, jam pareikalavus, e. kvitą pateikiantis asmuo turi papildomai pirkėjui pateikti e. kvito kopiją (popierinę ar elektroninę).

15. Kasos aparatų, kurie veikia (tiekia prekę ir (arba) suteikia paslaugą, ir (arba) registruoja įplaukas) be kasininko ar kito darbuotojo (savitarnos kasos aparatai), e. kvitas pateikiamas elektroniniu būdu, jei pirkėjas ir pardavėjas turi išankstinį susitarimą (nurodytą Taisyklių 11 punkte) dėl e. kvitų siuntimo.

16. Pardavėjas turi užtikrinti e. kvito kilmės autentiškumą, turinio vientisumą ir įskaitomumą. E. kvito kilmės autentiškumu laikomas pardavėjo tapatybės tikrumas, turinio vientisumu – duomenų keitimo (išskyrus techninių klaidų taisymą) nebuvimas. E. kvito įskaitomumas reiškia, kad e. kvitas yra įskaitomas (perskaitomas) ir pateiktas taip, kad visą jo turinį galima aiškiai įskaityti be papildomo interpretavimo ar nagrinėjimo. Pavyzdžiui, laikoma, kad apsikeitimo elektroniniais duomenimis priemonių pranešimų, XML pranešimų ir kitų struktūrinių pranešimų originaliu formatu perskaityti žmogus negali (po konvertavimo proceso gali būti laikoma, kad jie yra žmogui perskaitomi).

17. E. kvito kilmės autentiškumas ir turinio vientisumas užtikrinami bent vienu iš šių būdų:

17.1. naudojant saugų elektroninį parašą ar elektroninį spaudą, kaip nustatyta Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatyme;

17.2. naudojantis Valstybinės mokesčių inspekcijos prie Lietuvos Respublikos finansų ministerijos teikiamomis e. kvito išrašymo, perdavimo, gavimo paslaugomis per i. MAS Nuotolinių apskaitos paslaugų smulkiajam verslui posistemį (i. APS). Tai – elektroninė paslauga, skirta gyventojams, vykdantiems individualią veiklą pagal pažymą ar su verslo liudijimu, kuria galima naudotis, prisijungus prie i. MAS per e. bankininkystę ar su Valstybinės mokesčių inspekcijos priemonėmis;

17.3. bet kokiomis verslo kontrolės priemonėmis (bet kokia atsakingų asmenų (vadovų, savininkų, darbuotojų) nustatyta ir įgyvendinama tvarka, kuri užtikrina tinkamą šioje dalyje nurodytų e. kvitui taikomų reikalavimų laikymąsi);

17.4. kasos aparatu.

III SKYRIUS

E. KVITO TIKSLINIMAS

18. E. kvito duomenys gali būti tikslinami, jeigu pateiktame e. kvite nustatyta duomenų klaidų ar atsiranda poreikis pateikti papildomus duomenis, taip pat ir kitais atvejais. Tikslinant e. kvito duomenis, taisymai atliekami, vadovaujantis FAĮ.

19. E. kvitas, kuris laikomas PVM sąskaita faktūra arba sąskaita faktūra, dėl jo specifiškumo negali būti laikomas kreditiniu arba debetiniu dokumentu. Todėl po e. kvito, kuris laikomas PVM sąskaita faktūra, pateikimo pirkėjui aplinkybių, nurodytų PVM įstatymo 83 straipsnyje, tikslinimas atliekamas, vadovaujantis PVM įstatymo 83 straipsnio nuostatomis, o e. kvito, kuris laikomas sąskaita faktūra, – vadovaujantis Mokesčiams apskaičiuoti naudojamų dokumentų taisyklėse nustatyta tvarka.

IV SKYRIUS

E. KVITO SAUGOJIMAS

20. E. kvitai saugomi FAĮ 10 straipsnyje nustatyta tvarka. E. kvitai, laikomi PVM sąskaitomis faktūromis, saugomi PVM įstatymo 78 straipsnyje nustatyta tvarka.

V SKYRIUS

BAIGIAMOSIOS NUOSTATOS

21. Už Taisyklėse nustatytų reikalavimų nevykdymą ar netinkamą jų vykdymą taikoma atsakomybė Lietuvos Respublikos administracinių nusižengimų kodekso nustatyta tvarka.

______________